Theodor Künnapas

Theodor Michael Künnapas (16. aprill 1902 Pärnumaa, Tori vald – 27. mai 1994 Stockholm) oli Eesti päritolu psühholoog, filosoof ja pedagoog, kes põgenes Teise maailmasõja lõpus Eestist ja tegi suurema osa oma teadustööst Stockholmi Ülikoolis Rootsis.

Haridus 
Theodor Michael Künnapas õppis Kilingi-Nõmme algkoolis, Tori kihelkonnakoolis, Pärnu linnakoolis ja Pärnu linna ühisreaalgümnaasiumis. 1922. aastal astus Tartu Ülikooli filosoofiateaduskonda, mille lõpetas 1928. aastal filosoofiamagistri kraadiga. 1959. aastal kaitses Künnapas Stockholmis filosoofiadoktori kraadi, dissertatsiooni teema oli "Visual field as a frame of reference. With special regard to the vertical-horizontal illusion".Eesti Rahvusarhiiv. Fondiloend EHA: http://www.eha.ee/fondiloend/frames/fond_prop.php?id=3079

Erialane tegevus 
Pärast Tartu Ülikooli lõpetamist töötas Künnapas pool aastat õpetajana Kehtna kõrgemas kodunduskoolis ja seejärel Tartu erinevates gümnaasiumides filosoofia, psühholoogia ja ladina keele õpetajana. 1939–1940 oli Tartu Õpetajate Seminari inspektor. Aastal 1941 asus tööle Tartu Ülikooli, töötades aastatel 1941–1944 Tartu Ülikooli psühholoogia instituudi I assistendina ning oli ka õpetaja Tartu II gümnaasiumis ning Tartu Õpetajate Seminaris.

Teise maailmasõja ajal (aastal 1944) põgenes Künnapas Rootsi. Ta töötas aastatel 1944–1947 Stockholmi Ülikooli rakenduspsühholoogia instituudis I arhiiviassistendina, 1947–1950 abiametnikuna ja 1950–1961 assistendina. Aastatel 1961–1969 töötas ta Stockholmi Ülikoolis dotsendina, 1969–1976 pertseptsiooni ja psühholoogia osakonna juhatajana. Alates aastast 1976 töötas samas professorina. Künnapasel ilmus aastatel 1939–1979 72 psühholoogia- ja filosoofiaalast tööd. Tema uurimisvaldkond oli väga lai, ta tegeles näiteks tajupsühholoogiaga, intelligentsusega, aga ka filosoofia, pedagoogika ja ajaloo valdkondadega.Eesti Rahvusarhiiv Fondiloend EHA: http://www.eha.ee/fondiloend/frames/fond_prop.php?id=3079 Künnapas on kõige rohkem tuntud oma töö eest, mis puudutab horisontaal-vertikaalillusioone (vertical-horizontal illusion). 
Künnapase artikkel "An analysis of the vertical-horizontal illusion" ilmus väga heatasemelises psühholoogiaajakirjas Journal of Experimental Psychology (1955).Künnapas, T. (1955). An analysis of the vertical-horizontal illusion. Journal of Experimental Psychology, 49(2), 134-140. Google Scholari järgi on seda viidatud 122 korda.

Ühiskondlik töö
Künnapas oli väga aktiivne Eestiga seotud seltsides ja teistes organisatsioonides. Ta oli 1945. aastal asutatud Eesti Teadusliku Seltsi Rootsis liige ja alates 1985. aastast seltsi juurde asutatud Eesti Rahvuslike ja Kodumaiste Teaduste Instituudi juht. Osales paljude Eesti organisatsioonide (Eesti Komitee, Eesti Kultuuriühing, Eesti Rahvusfond jt.) tegevuses ja juhtimises, oli Eesti Üliõpilaste Seltsi liige. 
Künnapas oli alates 18. detsembrist 1992 Eesti Psühholoogide Liidu auliige.Eesti Psühholoogide Liidu koduleht: http://www.epl.org.ee/wb/pages/liikmed.php

Teoseid 
 Künnapas, T. (1955). An analysis of the vertical-horizontal illusion. Journal of Experimental Psychology, 49(2), 134-140.
 Künnapas, T., Wikstroem, I. (1963). Measurement of occupational preferences: a comparison of scaling methods. Missoula (mont.): Southern University Press.
 Künnapas, T. (1965). Intelligentsuse uurimise ajaloost. Stockholm.
 Künnapas, T. (1966). Acoustic perception and acoustic memory of letters : multidimensional ratio scaling and multidimensional similarity. Psychological Laboratories, University of Stockholm.
 Künnapas, T. (1968). Distance perception as a function of available visual cues / Teodor Künnapas. Washington: American Psychological Association;
 Künnapas, T. (1966). Suured mõtlejad. Lund: Eesti Kirjanike Kooperatiiv.
 Künnapas, T. (1992). Suured mõtlejad. Tallinn: Olion. 

Viited

Kategooria:Eesti psühholoogid
Kategooria:Eesti filosoofid
Kategooria:Eesti pedagoogid
Kategooria:Tartu Ülikooli filosoofiateaduskonna vilistlased
Kategooria:Eesti Üliõpilaste Seltsi liikmed
Kategooria:Pärnumaa Üliõpilaskogu liikmed
Kategooria:Eestlased Rootsis
Kategooria:Stockholmi Metsakalmistule maetud
Kategooria:Sündinud 1902
Kategooria:Surnud 1994